Præstø den 20. februar 2025

**Høringssvar angående strategiplan for husbåde.**

Husbåde igen igen!

Første gang Bevaringsforeningen for Præstø og Omegn blev præsenteret for en vision om etablering af husbåde i Præstø havn var tilbage i 2008. Den såkaldte vision er siden løbende blevet bragt op og kaldes nu en strategi. Hverken vision eller strategi er blevet bedre af, endnu en gang, at blive trukket frem fra skufferne.

Vi vil ikke afvise at husbåde kan integreres i andre havne som er større og langt mere robuste i forhold til ændringer i havnemiljøet end tilfældet er for Præstø havn.

Præstø havnefront er en idyllisk havn med 6 klart definerede områder som hver især bidrager til havnens kendetegn og idyl. Fra øst med landskabet ved Dalen, stranden, foreningshavnen, Dambæks have, den historiske havn og parken. Området parken, hvor husbådene foreslås placeret, er et ubrudt grønt, rekreativt område mod vest langs med Antoinitterstien. Herfra er der udsigt til Nysøkrogen og Nysø. Der er også her, at Jeppe Heins springvand er smukt placeret i det grønne område.

En tilladelse til etablering af husbåde i dette område vil medføre en uacceptabel ændring af det eksisterende miljø. Husbåde vil være et grimt fremmedelement i havnen. De vil medføre omfattende ændringer af havnes karakter uanset, hvor de tænkes placeret.

Hertil skal lægges at etableringen af husbåde vil betyde ændrede krav til adgangs-, trafik- og parkeringsforhold og omfattende krav til beboeres affaldshåndtering (4 skraldespande pr husbåd – gang selv op med antallet af både!

Vi kan dermed se frem til en udvidelse af parkeringspladsen ved Sølyst og affaldshåndtering til 6 – 10 familier. Er det virkelig de omgivelser, der skal være ud for Jeppe Heins kunstværk? Det vil efter Bevaringsforeningens skøn være en hån mod kunstneren og en hån mod naturen omkring Præstø. Husbåde vil være et uskønt fremmedelement i havnen og vil forringe det smukke og karakteristiske havnemiljø.

Med venlig hilsen

Bevaringsforeningen for Præstø og Omegn